ΓΡΑΠΤΗ ΕΡΩΤΗΣΗ E-2565/98

υποβολή: Undine-Uta Bloch von Blottnitz (V) προς την Επιτροπή

(1 Σεπτεμβρίου 1998)

Θέμα: Οδηγία 79/409/ΕΟΚ - Ελλιπής εφαρμογή στην περιφέρεια της Λομβαρδίας, στη Βόρεια Ιταλία και στην επαρχία της Μπρέσια

Η περιφέρεια της Λομβαρδίας, στη Βόρεια Ιταλία και ειδικότερα η επαρχία της Μπρέσια, που ανήκει σε αυτήν, ως τώρα έχουν μετατρέψει μόνον ελλιπώς την ανωτέρω οδηγία σε εθνικό δίκαιο.

Συγκεκριμένα, η Giunta regionale της Λομβαρδίας και η επαρχία της Μπρέσια δεν έχουν χαρακτηρίσει ως τώρα -με λίγες εξαιρέσεις- ως προστατευόμενες τις αλπικές περιοχές διέλευσης των αποδημητικών πτηνών -οι οποίες, σύμφωνα με μελέτη της Corpo Forestale dello Stato του Απριλίου 1997, συγκαταλέγονται στις σημαντικότερες φθινοπωρινές αλπικές περιοχές διέλευσης των ευρωπαϊκών ωδικών και αρπακτικών πτηνών; κάθε χρόνο επιτρέπεται εκ νέου η σύλληψη πτηνών με δίχτυα, παρόλο που οι προσφυγές των ιταλικών περιβαλλοντικών οργανώσεων εναντίον των σχετικών διαταγμάτων γίνονται συνήθως δεκτές στα διοικητικά δικαστήρια της περιφέρειας σύμφωνα με την Οδηγία 79/409/ΕΟΚ(1); μόνο το 1997 διαπιστώθηκε η θήρα περισσότερων από οκτώ εκατομμυρίων πτηνών που ανήκαν σε είδη προστατευόμενα σύμφωνα με τη νομοθεσία της ΕΕ -σπουργίτια, ψαρόνια, σπίνοι και χειμωνόσπινοι.

1. Τι προτίθεται να πράξει η Επιτροπή, προκειμένου η Giunta regionale της Λομβαρδίας και η επαρχία της Μπρέσια να ανταποκριθούν στις υποχρεώσεις τους σύμφωνα με την οδηγία 79/409/ΕΟΚ και να χαρακτηρίσουν ως προστατευόμενες τις περιοχές διέλευσης αποδημητικών πτηνών στις Άλπεις της Μπρέσια;

2. Τι προτίθεται να πράξει η Επιτροπή, προκειμένου η Giunta regionale της Λομβαρδίας να σεβαστεί επιτέλους την απαγόρευση της θήρας πτηνών με δίχτυα (πρβλ. άρθρο 8 παρ. 1 της ανωτέρω οδηγίας);

3. Τι προτίθεται να πράξει η Επιτροπή προκειμένου η Giunta regionale της Λομβαρδίας να πάψει να επιτρέπει τη θήρα πτηνών που ανήκουν σε είδη τα οποία σύμφωνα με το παράρτημα ΙΙ της οδηγίας 79/409/ΕΟΚ δεν κατατάσσονται στα θηρεύσιμα;

Απάντηση της κας Bjerregaard εξ ονόματος της Επιτροπής

(23 Οκτωβρίου 1998)

Η ανεπαρκής κατάταξη των περιοχών ειδικής προστασίας στην Ιταλία αποτελεί το αντικείμενο της διαδικασίας παράβασης εναντίον της. Κοινοποιήθηκε αιτιολογημένη γνώμη στις ιταλικές αρχές.

Όπως αναφέρει το Αξιότιμο Μέλος του Κοινοβουλίου, το άρθρο 8 της οδηγίας 79/409/ΕΟΚ περί της διατηρήσεως των αγρίων πτηνών αναφέρει ότι "όσον αφορά τη θήρα, τη σύλληψη ή τη θανάτωση πτηνών στο πλαίσιο της παρούσας οδηγίας, τα κράτη μέλη απαγορεύουν την χρήση οιωνδήποτε μέσων, εγκαταστάσεων ή μεθόδων μαζικής ή όχι επιλεκτικής συλλήψεως ή θανατώσεως ή που μπορεί να προκαλέσει τοπικά την εξαφάνιση ενός είδους, ιδιαίτερα εκείνων των μέσων που αναφέρονται στο παράρτημα ΙV". Τα δίκτυα αναφέρονται στο προαναφερθέν παράρτημα και κατά συνέπεια δεν απαγορεύονται. Ωστόσο το άρθρο 9 της ίδιας οδηγίας αναφέρει ότι μπορεί να παρεκκλίνουν από τις διατάξεις των άρθρων 5, 6, 7, και 8, όταν δεν υπάρχουν άλλες ικανοποιητικές λύσεις για διαφόρους λόγους και βάσει πολύ συγκεκριμένων και σαφώς καθορισμένων προϋποθέσεων. Υπό τον όρο ότι οι λόγοι και οι προϋποθέσεις αυτές τηρούνται πλήρως, είναι δυνατόν ένα κράτος μέλος να θεσπίσει συγκεκριμένη παρέκκλιση βάσει της οποίας επιτρέπεται η θήρα με δίκτυα.

Όσον αφορά την περίπτωση της Λομβαρδίας που αναφέρεται από το Αξιότιμο Μέλος του Κοινοβουλίου κατατέθηκε προσφυγή μετά από προγενέστερη έρευνα και επιστολή που ζητούσε πληροφορίες από τις ιταλικές αρχές για να ελεγχθεί η συμμόρφωση προς την παρέκκλιση που θεσπίσθηκε από την "Regione Lombardia" σύμφωνα με το άρθρο 9 της οδηγίας 79/409/ΕΟΚ.

Η Επιτροπή περιμένει απάντηση. Θα λάβει τα κατάλληλα μέτρα για να εξασφαλίσει την τήρηση του κοινοτικού δικαίου.

(1) ΕΕ L 103 της 25.4.1979, σελ. 1.